text: Børnetegninger skal få de voksne til at sætte farten ned  
  02 maj 2016 kl. 07.36
  Børns tegninger skal nu give forældrene en advarende pegefinger: Sæt farten ned! 
  De mange biler, der kører for stærkt, skaber nervøse og bekymrede børn, når de cykler eller går til og fra skolen.
  Derfor er børnene i SFO-klasserne i Tønder Kommune i fuld gang med papir, farveblyanter og maling. De laver plakater, der opfodrer de voksne bilister til at køre lidt langsommere.
  De bedste bliver trykt og udgivet som plakater, som hænges op i skoler, idrætshaller og på rådhuset.
  - Børnene er de små i trafikken og siger ikke fra, når mor eller far kører for stærkt. Så nu håber vi, at plakaterne kan fange forældrenes opmærksomhed og give de voksne en venlig påmindelse om at sænke farten, siger Anders Hørkjær Petersen fra Tønder Kommune.
  Initiativet bliver hilst velkommen af politiet:
  - Sandheden skal man høre fra børn og fulde folk. Når børnene taler, så lytter forældrene forhåbentlig, og det er noget, der rykker. Hvis det kan være med til, at bilisterne får øjnene op, så hilser jeg det velkommen, siger Knud Reinholdt, leder af færdselsafdelingen hos Syd- og Sønderjyllands Politi, til TV SYD.
  